Albatros C.XV

Albatros C.XV – Pirmojo Pasaulinio karo pabaigoje Vokietijos Imperijos įmonės Albatros-Flugzeugwerke GmbH sukurtas ir gamintas karinis "C" kategorijos žvalgybinis lėktuvas, naudotas ir Lietuvos Karo aviacijos.

Konstrukcija 
Pagal savo technines charakteristikas tai buvo kiek sumažinta, paprastesnė ir pigesnė ankstesnio modelio C.XII modifikacija. Tai buvo mišrios konstrukcijos biplanas su nesuskleidžiama važiuokle, dvejomis atviromis piloto ir žvalgo-stebėtojo kabinomis. Į orlaivį buvo montuojamas 260 AG galios Benz Bz.IV variklis, jis buvo ginkluotas piloto valdomu fiksuotu 7,92 mm kalibro Spandau LMG 08/15 kulkosvaidžiu ir žvalgo kabinoje ant žiedo montuojamu 7,92 mm kalibro Parabellum MG14 kulkosvaidžiu. 

Nors konstrukciškai Albatros C.XV negalėjo vežti bombų ir laikytinas tik taktiniu žvalgybiniu orlaiviu, Lenkijoje naudoti modeliai buvo modifikuoti ir galėjo vežti iki 100 kg bombų. 

Lėktuvas buvo pradėtas gaminti 1918 m. rudenį ir iki karo veiksmų pabaigos frontus pasiekė tik keletas orlaivių. Keletą C.XV naudojo bermontininkai. Pasibaigus karo veiksmams, Albatros C.XV pateko į Vokietijos karinių orlaivių, kurie Antantės reikalavimu turėjo būti sunaikinti, sąrašą. 1919 m. Šis reikalavimas nebuvo taikomas vokiškiems orlaiviams, kuriuos jau buvo rekvizavusios Antantės šalys, taip pat trečiųjų šalių įsigytiems lėktuvams.

Po karo keletą egzempliorių naudojo bent 6 valstybės. Daugiausiai jų Antantė perdavė Lenkijai, kuri juos aktyviai naudojo kare su Sovietų Rusija ir dėl didelio nusidėvėjimo baigė naudoti 1922 m. pradžioje, nors keletas jų sulaukė 1931 m. Lietuvai atiteko buvę du bermontininkų Albatros C.XV. 

Neginkluota orlaivio versija L 47 po karo buvo eksploatuojama civilių operatorių kaip keleivinis ir pašto lėktuvas. 1938 m. Vokietijos orlaivių registre buvo 5 civiliniai Albatros C.XV. Karališkosios Albanijos karinės oro pajėgos du tokius orlaivius naudojo iki 1939 m. Italijos invazijos ir šalies okupacijos.

Lietuvoje 

Lietuvos karo aviacija nuo 1921 m. balandžio 9 d. eksploatavo du Albatros C.XV, atitekusius kaip karo grobis po Radviliškio kautynių. Abu orlaiviai buvo priskirti Antrajai eskadrilei.

Vienas jų, vadinamoji „žuvis“ (gamyklinis Nr. 7815), buvo nudažytas kamufliažu, primenančiu žuvies žvynus. Šį orlaivį Karo aviacija naudojo iki 1938 m. Yra duomenų, kad SSRS okupavus Lietuvą, šis orlaivis dar stovėjo Karo aviacijos angare.

Kitą Albatros C.XV (gamyklinis Nr. 7817) 1921 m. rugpjūčio 27 d. metų pradžioje pasamdytas vokiečių kilmės lakūnas Komandelis pagrobė ir nuvarė į Lenkijos okupuotą Vilnių; kartu pabėgo ir vienas lenkų kilmės civilis aviacijos tarnautojas, kitais duomenis - nuvaryto lėktuvo žvalgo kabinoje sėdėjo mechanikas Juškevičius, kuriam, palaikę kalėjime, lenkų valdžia vėliau leido grįžti.

Operatoriai 

 Karališkosios Albanijos karinės oro pajėgos
Bermontininkai - Rusijos Vakarų savanorių armija

 Rusijos Vakarų savanorių armija

 Latvijos karinės oro pajėgos

 Lietuvos karo aviacija
 Antroji eskadrilė

 Lenkijos karinės oro pajėgos

 Sovietų Rusijos karinės oro pajėgos

 Turkijos karinės oro pajėgos

 Vokietijos Imperijos KOP - Luftstreitkräfte

Techninės charakteristikos

Šaltiniai 

 (PL) Albatros C-XV, 1918, sampolotypolskie.pl.
 (RU) Albatros C.XV, Уголок неба.
 (PL) Chołoniewski, Krzysztof, Bączkowski, Wiesław: Samoloty wojskowe obcych konstrukcji 1918-1939. Warszawa: Wydawnictwa Komunikacji i Łączności, 1987, seria: Barwa w lotnictwie polskim. Tomik 6. ISBN 83-206-0566-0. OCLC 830086221
 (EN) Gray, Peter, Thetford, Owen: German aircraft of the First World War. Garden City, New York: Doubleday & Company, Inc., 1962. OCLC 896616182
 (LT) Lietuvos karo aviacijos pirmoji eskadrilė (Įkūrimo dvidešimtmečiui). Pasakoja Jonas Mikėnas, "Plieno sparnai" Nr. 1, 1992 m.
 (PL) Niestrawski, Mariusz: Polskie wojska lotnicze w okresie walk o granice państwa polskiego (1918-1921). Początki, organizacja, personel i sprzęt. T. I. Oświęcim: Napoleon V, 2017. ISBN 978-83-65746-74-0. OCLC 995372299.
 (LT) Peseckas, V., Pabėgimas pas priešą, Plieno Sparnai 1971 m., Nr. 2-3.
 (LT) Ramoška, G., Pirmieji karo aviacijos lėktuvai 1919-23 m., Plieno Sparnai Nr.1, 1992 m.
 (PL) Ryszard Kaczkowski: Albatros C XV. „Skrzydlata Polska”. 17/1971, 25 kwietnia 1971. Warszawa: Wydawnictwa     Komunikacji i Łączności. ISSN 0137-866X. OCLC 839207783.
 (EN) Taylor, Michael J. H. (1989). Jane's Encyclopedia of Aviation. London: Studio Editions. p. 53.

Išnašos 

Žvalgybiniai lėktuvai
Albatros orlaviai
Biplanai